Source: http://www.emedic.ro/Legislatie/346.htm
Timestamp: 2019-04-21 10:40:53+00:00
Document Index: 42957369

Matched Legal Cases: ['articolul 648', 'articolul 656', 'articolul 661', 'articolul 668', 'articolul 668', 'articolul 671', 'articolul 671', 'Articolul 672', 'articolul 672', 'articolul 674', 'articolul 674', 'articolul 674', 'articolul 675']

Acasă | Examene | Avizări | Jobs | Postuniversitar | Articole | Legislaţie | Aparatura medicala | Links | Forum | Contact
Proiect de LEGE pentru modificarea şi completarea Legii nr. 95/2006 privind reforma în domeniul sănătăţii .
21.10.2008 / Ministerul Sanatatii
Legea nr.95/2006 privind reforma în domeniul sănătăţii, publicată în Monitorul Oficial al României, Partea I, nr.372 din 28 aprilie 2006, cu modificările şi completările ulterioare, se modifică şi se completează după cum urmează :
1. După articolul 648 se introduce un nou articol, art. 648^1, cu următorul cuprins:
„Art. 648^1
(1) Orice persoană sau, după caz reprezentantul legal al acesteia, care se consideră victima unui act de malpraxis, săvârşit în exercitarea unei activităţi de prevenţie, diagnostic şi tratament, trebuie să fie informată de către furnizorul de produse şi servicii medicale, sanitare sau farmaceutice asupra circumstanţelor şi cauzelor producerii prejudiciilor pretinse, în termen de cel mult 15 zile de la data depunerii de către aceasta a cererii pentru comunicarea informaţiilor.
(2) În cazul decesului unei persoane, ca urmare a unui act de malpraxis imputabil unei activităţi de prevenire, diagnostic şi tratament, informaţiile prevăzute la alin. (1) sunt comunicate la solicitarea succesorilor acesteia.”
2. După articolul 656 se introduce un nou articol, art. 656^1, cu următorul cuprins:
“Art. 656^1
Furnizorii de produse şi servicii medicale, sanitare sau farmaceutice prevăzuţi la art. 646 sunt obligaţi să încheie o asigurare pentru garantarea răspunderii civile pentru prejudiciile produse pacienţilor în activitatea de prevenţie, diagnostic şi tratament, generate în mod direct sau indirect de viciile ascunse ale echipamentelor şi dispozitivelor medicale, substanţelor medicamentoase şi materiale sanitare, în perioada de garanţie sau valabilitate, conform legislaţiei în vigoare.”
3. La articolul 661, alineatul (1) se modifică şi va avea următorul cuprins:
“Art. 661
(1) Limitele maxime ale despăgubirilor de asigurare se stabilesc de către Ministerul Sănătăţii Publice şi CNAS, după consultarea asociaţiilor profesionale din domeniul asigurărilor şi CMR, CFR, CMDR, OAMMR şi OBBC.”
4. Titlul capitolului 6 se modifică şi va avea următorul cuprins:
„Procedura de stabilire a cazurilor de răspundere civilă a personalului medical sau a furnizorilor de produse şi servicii medicale, sanitare sau farmaceutice.”
5. La articolul 668, alineatul (2) se modifică şi va avea următorul cuprins:
„(2) Comisia are în componenţă reprezentanţi ai autorităţilor de sănătate publică judeţene şi, respectiv, ai municipiului Bucureşti, casei judeţene de asigurări de sănătate, colegiului judeţean al medicilor, colegiului judeţean al medicilor dentişti, colegiului judeţean al farmaciştilor, ordinului judeţean al asistenţilor şi moaşelor din România, un expert medico-legal, precum şi un reprezentant al societăţii de asigurări la care a fost încheiată poliţa de asigurare de către personalul medical, furnizorul de produse şi servicii medicale, sanitare sau farmaceutice, sub conducerea unui director adjunct al autorităţii de sănătate publică judeţene, respectiv a municipiului Bucureşti.”
6. După articolul 668 se introduce un nou articol, art. 668^1, cu următorul cuprins:
“Art. 668^1
Comisia are ca atribuţie principală facilitarea soluţionării amiabile a conflictelor dintre pacienţi şi personalul medical, furnizorul de produse şi servicii medicale, sanitare sau farmaceutice.”
7. La articolul 671, alineatul (1) se modifică şi va avea următorul cuprins:
”Art. 671
(1) Comisia desemnează, prin tragere la sorţi, din lista naţională a experţilor un grup de experţi sau un expert, în funcţie de complexitatea cazului, însărcinat cu efectuarea unui raport asupra cazului.”
8. La articolul 671, după alineatul (4) se introduce un nou alineat, alin. (5), cu următorul cuprins:
„(5) Expertizele necesare soluţionării cauzelor de malpraxis se plătesc anticipat de către societatea de asigurări la care a fost încheiată poliţa de asigurare de către personalul medical, furnizorii de produse şi servicii medicale, sanitare sau farmaceutice şi vor fi recuperate de la partea care a solicitat declanşarea procedurilor, dacă ancheta nu stabileşte vinovăţia medicului..”
9. Articolul 672 se modifică şi va avea următorul cuprins:
„Art.672
(1) Comisia emite o decizie asupra circumstanţelor, cauzelor, natura şi întinderea prejudiciilor produse pacienţilor.
(2) Decizia prevăzută la alin. (1) se comunică tuturor persoanelor implicate, inclusiv asigurătorului, în termen de 5 zile calendaristice.”
10. După articolul 672 se introduce un nou articol, art. 672^1, cu următorul cuprins:
„Art. 672^1
Dacă Comisia constată că sunt întrunite prevederile legale privind angajarea răspunderii disciplinare, sesizează colegiul al cărui membru este personalul medical.”
11. După articolul 674 se introduce un nou articol, art. 674^1, cu următorul cuprins:
„Art. 674^1
(1) Dacă Comisia a reţinut că s-a produs un prejudiciu pacienţilor, asigurătorul, care garantează răspunderea civilă a personalului medical sau a furnizorului de produse şi servicii medicale, sanitare sau farmaceutice, transmite victimei prejudiciului sau succesorilor acesteia o ofertă pentru despăgubirea integrală a prejudiciului suferit, în limita plafonului asigurat prin contractele de asigurare.
(2) Oferta pentru despăgubirea integrală a prejudiciului suferit este transmisă de asigurător în termen de două luni de la primirea deciziei prevăzută la art.672.
(3) Din suma prevăzută la alin. (1) este reţinută valoarea expertizelor prevăzută la art. 671 alin. (5).”
12. După articolul 674^1 se introduce un nou articol, art. 674^2, cu următorul cuprins
„Art. 674^2
(1) Dacă victima prejudiciului sau succesorii acesteia acceptă oferta prevăzută la art. 674 ^1, aceaştia încheie în condiţiile legii un contract de tranzacţie privind prejudiciile produse, cu personalul medical sau cu furnizorul de produse şi servicii medicale, sanitare sau farmaceutice, în termen de o lună de la data plăţii despăgubirii.
(2) O copie după contractul de tranzacţie, prevăzut la alin. (1) este transmisă Comisiei de către personalul medical, furnizorul de produse şi servicii medicale, sanitare sau farmaceutice în termen de o lună de la data încheierii acestuia.”
13. După articolul 674^2 se introduce un nou articol, art. 674^3, cu următorul cuprins:
„Art. 674^3
Conflictul dintre pacient şi personalul medical sau furnizorul de produse şi servicii medicale, sanitare sau farmaceutice poate fi supus soluţionării unui mediator autorizat, angajat cu contract individual de muncă pe durată determinată, de autorităţile de sănătate publică judeţene şi a municipiului Bucureşti, în condiţiile legii.”
14. La articolul 675, alineatul (2) se abrogă.